Tallinna Kaubamaja kontsern asutas kolm uut tütarettevõtet
Tallinna Kaubamaja kontserni lisandus kolm uut tütarettevõtet – Tallinna Kaubamaja ASi alla kontserni kaubamajade opereerimisega tegelev Kaubamaja AS ja turvaäriga tegelev Topsec Turvateenused OÜ ning Selver ASi alla keskusköögi tegevusega jätkav Kulinaaria OÜ.
„Uute tütarettevõtete lisandumine võimaldab kontsernis selgemini ja piiritletumalt hallata ning juhtida ärisegmente, mis on juba arenenud või arenemas tugevateks terviklikeks üksusteks oma tegevusvaldkonnas,“ lausus Tallinna Kaubamaja ASi juhatuse esimees Raul Puusepp. „Vähetähtis pole siinjuures ka turunduslik pool, kuna saame sel viisil jõulisemalt kontsernist väljapoole tutvustada näiteks nii meie kiiresti kasvavat turvaettevõtet kui ka ammu ainult Selveri keti varustajast välja kasvanud keskusköögi võimalusi.“
Raul Puusepa sõnul on Tallinna Kaubamaja ASil kavas jagunemise teel eraldada ja üle anda Kaubamaja ASile seni kontserni emaettevõttes Tallinna ja Tartu kaubamajasid opereerinud kaubamajade segmendi äritegevus. Kaubamaja ASi juhatuse liikmeks valiti Erkki Laugus, kes töötab kontsernis alates 2005. aastast ning kes juhtis viimati tegevdirektori ülesannetes kaubamajade ärisegmendi tegevust.
Teiseks asutati Tallinna Kaubamaja ASi alla 100%-line tütarettevõte Topsec Turvateenused OÜ, mis võtab eraldi äriühinguna üle seni Tartu Kaubamaja ASi all tegutsenud kontserni kiiresti kasvava ja perspektiivika turvaalase tegevuse. Topsec Turvateenused OÜ juhatuse liikmeks valiti alates 2004. aastast kontsernis töötanud ja turvavaldkonna tegevust juhtiv Tannar Tiitsar. „Julgen arvata, et Kaubamaja turvateenistusest on viie tegutsemisaasta jooksul välja arenenud Eesti pädevaim kaubandusturvalisuse valdkonnas tegutsev ettevõte,“ märkis Raul Puusepp. „Turvafirma tegevus ei piirne juba praegu kontserni kuuluvate ettevõtetega.“
Tallinna Kaubamaja ASi tütarettevõte Selver AS asutas tütarettevõtte Kulinaaria OÜ, millele on kavas üle anda senise keskusköögi äritegevus. Kulinaaria OÜ juhatuse liikmeteks valiti Andres Heinver, kes tegutseb Tallinn Kaubamaja kontsernis alates 2008. aastast ning Kristi Lomp, kes vastutab Selveri müügiprotsesside eest alates 2010. aastast. „Kulinaaria OÜ liigub edasi Selveri keskusköögi seniste tegevustega, plaanib kasvatada ekspordi ja allhangete osakaalu, arendab edasi peokorralduse ning e-kaubanduse suunda ning jätkab jaekaupluste varustamist valmistoiduga,“ ütles Raul Puusepp. „Selveri köögi toit ja maitse on juba lennutatud üle Eesti piiri, kuid ka kodumaal on ettevõttel laienemisruumi piisavalt.“
Tallinna Kaubamaja AS keskendub kontserni emaettevõttena edaspidi tütarettevõtete ja investeeringute juhtimisele ning kontserniüleste tugiteenuste korraldamisele.
Kaubamaja AS kanti äriregistrisse täna ning Kulinaaria OÜ ja Topsec Turvateenused OÜ eile. Tütarettevõtete loomine ja kontserni struktuuri korrastamine ei oma mõju kontserni konsolideeritud majandustulemusele. Tütarettevõtete loomine ei ole käsitletav tehinguna seotud isikuga ega avalda olulist mõju AS Tallinna Kaubamaja kontserni tegevusele. AS Tallinna Kaubamaja nõukogu ja juhatuse liikmed ei ole tehingutest muul viisil isiklikult huvitatud.